OBH 1752/1996.
Az állampolgári jogok országgyűlési biztosa általános helyettesének jelentése
Ügyintéző: dr. Gáspárné dr. Pere Katalin 

Az eljárás megindulása

G. M. füzérkomlósi lakos panasszal fordult hivatalunkhoz. Véleménye szerint a 702-22170-1. törzsszámon folyósított havi 7.634 forint összegű szociális járadékot, 1994. április 1-től VII. hó végéig összesen 30.536 forintot nem kapott meg. A füzérkomlósi postahivatal sem tudja igazolni a fenti összeg kifizetését.

Érintett alkotmányos jog

Szociális biztonsághoz való jog. Alk. 70/E. § (1-2) bek.

Alkalmazott jogszabályok

A társadalombiztosításról szóló 1975. évi II. tv. végrehajtására kiadott 89/1990. (V.1.) MT rendelet 278. § (1) bek.
A nyugellátásnak és baleseti nyugellátásnak orvosi vizsgálat alapján történő leszállítását az orvosi vizsgálat napját követő második hónap első napjától, megszüntetését az erről szóló határozat keltét követő második hónap első napjától, felemelését pedig az állapotrosszabbodás orvosilag megállapított napját, legkorábban az állapotrosszabbodás bejelentését, hivatalból történő felülvizsgálat esetén az orvosi vizsgálat napját követő hónap első napjától kell foganatosítani.

Megállapított tényállás

A Sátoraljaújhelyi Nyugdíjbiztosítási Kirendeltség 24-00305/86/14. számú határozatával a panaszos részére 1985. július 20-tól, 11 év 215 nap szolgálati idő, 67 %-os munkaképesség-csökkenés alapján, III. csoportos rokkantsági nyugdíjat állapított meg.
A rokkantsági nyugdíj folyósítása 1988. március 1-től 50 %-os munkaképesség-csökkenésre tekintettel - 24- 00305/86/26. szám számú határozattal - megszüntetésre került. A nyugdíj összege a megszűnéskor havi 2.980 forint volt.

A Kirendeltség 24. Rszj. 445/88-4. számú határozatával a 8/1983 (VI.29.) EüM-PM sz. rendelet alapján 1988. március 1-től rendszeres szociális járadékot, házastársa után növelést állapított meg, folyósítása a 702-22170-1 törzsszámon történt.

Állapotrosszabbodásra tekintettel 1994. március 1-től ismételten III. csoportos rokkantsági nyugdíj került megállapításra a 24-00792/94/08. számú határozattal.
Az elismert szolgálati idő 12 év és 36 nap, az ellátás alapjául szolgáló keresetként a minimálbér összegét kellett figyelembe venni. Az így számított nyugdíj kevesebb volt nemcsak a nyugdíj legkisebb összegénél, de nem érte el a folyósított rendszeres szociális járadék összegét sem, ezért a nyugdíjat e járadékkal azonos összegben kellett megállapítani. (1994. március hóban havi 7.634 forint). Az igénylő házastársa után házastársi pótlékigény elutasításra került, mivel az orvosi bizottság szakvéleménye szerint az ő munkaképesség-csökkenése 50 %-os volt.

A rokkantsági nyugdíj megállapításának időpontjától a házastárs után folyósított 4.950 forint növelés is megszüntetésre került a 8/1983 (VI.29.) EüM-PM sz. rendelet 22. § (4) bekezdése alapján. A folyósított rokkantsági nyugdíjat 1994. november 1-től havi 600 forinttal a Nyugdíjbiztosítási Kirendeltség vezetője méltányosságból felemelte.
1997. január 1-től a 266-88136-1 törzsszámon folyósított rokkantsági nyugdíj havi 14.027 forint.
A fenti tényállás alapján az állampolgári jogok országgyűlési biztosa általános helyettese megállapította, hogy a panasz megalapozatlan. 1994. március 1-jétől a panaszos III. csoportos rokkant, az ellátása a korábbi szociális járadékkal azonos összegben a 266-88136-1 törzsszámon kerül folyósításra.
A reklamált 4 hónapra járó rendszeres szociális járadékra nem volt már jogosult. A Posta Elszámoló Központ 1995. május 15-én kelt levele szerint a füzérkomlósi postahivatal értesítése alapján az ellátások felvételét a panaszos szóban elismerte, elmondása szerint ő nem ezeket az utalványokat kereste.

Alkotmányos visszásság hiánya miatt az állampolgári jogok országgyűlési biztosa általános helyettese a vizsgálatot lezártnak tekinti.

Budapest, 1997. április 22.

Dr. Polt Péter